Muutettu ehdotus: EUROOPAN PARLAMENTIN JA NEUVOSTON ASETUS Euroopan laajuisten verkkojen alaan liittyvän yhteisön rahoitustuen myöntämistä koskevista yleisistä säännöistä annetun neuvoston asetuksen (EY) N:o 2236/95 muuttamisesta (komission esittämä EY:n perustamissopimuksen 250 artiklan 2 kohdan mukaisesti)

PERUSTELUT

Euroopan parlamentti hyväksyi 2. heinäkuuta 2002 pitämässään täysistunnossa komission ehdotuksen Euroopan parlamentin ja neuvoston asetukseksi Euroopan laajuisten verkkojen alaan liittyvän yhteisön rahoitustuen myöntämistä koskevista yleisistä säännöistä annetun neuvoston asetuksen (EY) N:o 2236/95 muuttamisesta. Ennen ehdotuksen hyväksymistä parlamentti teki siihen joitakin muutoksia. Myös talous- ja sosiaalikomitea tuki ehdotusta. Alueiden komitea ei ole antanut lausuntoa.

Euroopan parlamentti on olennaisilta osin yhtä mieltä komission kanssa ehdotuksen tärkeimmistä osatekijöistä. Euroopan parlamentti on kuitenkin tehnyt joukon tarkistuksia, joiden perusteella komissio sisällyttää alkuperäiseen ehdotukseen joitakin uusia osatekijöitä.

Euroopan komissio antaa tämän muutetun ehdotuksen, jotta Barcelonassa kokoontuneen Eurooppa-neuvoston asettamat tavoitteet saavutettaisiin [1].

[1] EUROOPPA-NEUVOSTO KEHOTTAA NEUVOSTOA JA EUROOPAN PARLAMENTTIA HYVÄKSYMÄÄN VUODEN 2002 JOULUKUUHUN MENNESSÄ EUROOPAN LAAJUISIA VERKKOJA (TEN) KOSKEVIEN SUUNTAVIIVOJEN JA NIIHIN LIITTYVIEN RAHOITUSSÄÄNTÖJEN TARKISTUKSEN.

1. KOKONAAN TAI OSITTAIN HYVÄKSYTYT TARKISTUKSET

Komissio hyväksyy ne ehdotukset ja tarkistukset (tai niiden osat), joilla pyritään lujittamaan asetuksen osatekijöitä ja selventämään ehdotuksen tekstiä.

1.1. Johdanto-osan kappaleet

Seuraavat tarkistukset hyväksytään:

- viittaus Euroopan laajuisten liikenneverkkojen käyttämättä jääneisiin varoihin (EP:n tarkistus 1)

- viittaus ensisijaisuuteen Euroopan laajuisten energiaverkkojen rahoituksessa (EP:n tarkistus 3)

- viittaus yksityisen ja julkisen sektorin yhteistyöhön rahoitustienä (EP:n tarkistus 4)

- viittaus siihen, että rahoituksen on sovittava yhteen kestävän liikkuvuuden tavoitteiden kanssa (EP:n tarkistus 4)

- viittaus viiveisiin hankkeiden toteutuksessa Alpeilla ja Pyreneillä (EP:n tarkistus 5)

- erityinen viittaus Galileon rahoitukseen (EP:n tarkistus 6)

- viittaus tarpeeseen lisätä Euroopan laajuisten liikenneverkkojen budjettimäärärahoja laajentumisesta aiheutuvien haasteiden huomioon ottamiseksi (EP:n tarkistus 7).

1.2. 1 artikla (muutos 5 artiklan 3 kohtaan ja ehdotuksen soveltamisalaan)

- Pullonkaulojen poistamiseen viitataan tarkemmin (EP:n tarkistus 8).

- Lisätään viittaus turvallisuuteen (EP:n tarkistus 8).

- Satelliittipaikannus- ja navigointijärjestelmiä koskevaa c alakohtaa täydennetään lisäämällä täydellinen viittaus päätökseen 1692/96, kuten muissakin kohdissa (EP:n tarkistukset 8 ja 13).

1.3. 1 artiklan 1 a kohta (uusi - muutos 13 artiklaan)

- Tiukennetaan hankkeiden rahoitukseen liittyviä sääntöjä moitteettoman ja tehokkaan varainhoidon tavoitteen mukaisesti (EP:n tarkistus 9).

1.4. 1 artiklan 2 kohta (muutos komitologiaa koskevaan 17 artiklaan)

- Komission hyväksyy EP:n ehdotuksen, jonka mukaan perustetaan neuvoa-antava komitea hallintokomitean sijaan (EP:n tarkistus 10).

1.5. 1 artiklan 3 kohta (muutos budjettivaroja koskevaan 18 artiklaan)

- Lisätään viittaus hankkeiden arviointiin ja varojen käyttöön (EP:n tarkistus 11).

2. HYLÄTYT TARKISTUKSET

Komissio ei hyväksy (joko ollenkaan tai tietyiltä osin) joitakin Euroopan parlamentin tekemiä tarkistuksia eikä etenkään niitä, joilla muutettaisiin ehdotuksen soveltamisalaa tai rajoitettaisiin komission aloiteoikeutta.

- Tarkistusta, jonka mukaan olisi tehtävä arviointi jäsenvaltioiden suunnittelutoimista ja Euroopan laajuisten liikennehankkeiden luonteesta, ei voida hyväksyä. Koska hankkeet ovat luonteeltaan hyvin erilaisia, tällainen arviointi olisi lähes mahdoton toteuttaa. (EP:n tarkistus 2).

- Energiahankkeiden tukikelpoisuusehtoja koskeva tarkistus perustuu voimassa olevan asetuksen virheelliseen tulkintaan, koska (rakennusvaihetta edeltävässä) kehittämisvaiheessa hankkeet voivat jo saada - tällä hetkellä voimassa olevan asetuksen mukaan - tukea enimmillään 50 prosenttia kustannuksista, joten tämä asetusehdotus ei suoraan koske kehittämisvaihetta (osa EP:n tarkistuksesta 3).

- Kolme ensimmäistä kohtaa EP:n tarkistuksessa 7, joka koskee tukien seurantaa EP:n toimesta, eivät ole hyväksyttävissä. Monivuotisen ohjeellisen ohjelman mukaan Euroopan laajuisten liikenneverkkojen budjettia tarkistetaan vuonna 2003. Tätä ennen ei tulla tekemään ehdotuksia rahoituksen kohdentamiseksi uudelleen Euroopan laajuisissa liikenneverkoissa. Vuodesta 2003 lähtien - jos käytettävissä on lisävaroja ehdokasmaiden kanssa toteutettavien rajatylittävien hankkeiden tukemiseksi monivuotisen ohjeellisen ohjelman ulkopuolella (vuosittaisen talousarviomenettelyn kautta) - Euroopan parlamenttia konsultoidaan tavalliseen tapaan parlamentin valvontaoikeuden mukaisesti ennen komission päätöksen tekemistä. Toista ja kolmatta lisättyä kohtaa ei liioin voida hyväksyä. Sisältö liittyy "monivuotisiin ohjelmiin", mutta Euroopan laajuisten liikennehankkeiden rahoitusasetus ei kuulu niiden piiriin, koska rahoituspäätökset perustuvat vuosittaisiin maksusitoumuksiin.

- Niitä kahta EP:n tarkistusta, jotka liittyvät 1 artiklaan (soveltamisalaan), eli EP:n tarkistuksia 8 ja 13 ei voida hyväksyä kokonaan. Erityisesti ei voida hyväksyä ehdotusta, jonka mukaan soveltamisalaa laajennettaisiin siten, että siihen kuuluisi maanteiden ja sisävesiväylien intermodaalisuus (määritelmä on epäselvä ja voisi tuoda ehdotuksen piiriin monia uusia hankkeita) ja Euroopan laajuiset televerkot, koska tämä muuttaisi komission ehdotusta olennaisesti.

- Komitologiasääntöjä koskevan neuvoston päätöksen mukaan EIP:tä ja ehdokasmaita ei voida kutsua komitean kokouksiin. Siksi tähän tähtäävää säännöstä ei voida hyväksyä (osa EP:n tarkistuksesta 10). Tämä ei kuitenkaan estä kutsumasta EIP:tä ja ehdokasmaita komitean kokouksiin, jos tästä erityisesti päätetään määrätä komitean sisäisissä säännöissä.

- Joustamattomat säännöt, jotka johtavat Euroopan laajuisten liikennehankkeiden tuen peruuttamiseen, jos varoja ei käytetä tietyn ajanjakson aikana, eivät aina ole sopiva ratkaisu infrastruktuurihankkeiden elinkaarta ajatellen. Komissio tukee moitteetonta ja tehokasta varainhoitoa, mutta katsoo myös, että hankkeiden toteutukselle pitäisi jättää jotain joustavuutta, koska viiveet voivat johtua myös ulkoisista syistä (EP:n tarkistus 11).

Mainituista syistä komissio muuttaa ehdotustaan edellä kuvatulla tavalla.

2001/0226 (COD)

Muutettu ehdotus [2]: EUROOPAN PARLAMENTIN JA NEUVOSTON ASETUS Euroopan laajuisten verkkojen alaan liittyvän yhteisön rahoitustuen myöntämistä koskevista yleisistä säännöistä annetun neuvoston asetuksen (EY) N:o 2236/95 muuttamisesta (ETA:n kannalta merkityksellinen teksti)

[2] Asetuksen (EY) N:o 2236/95 muuttamista koskevaan ehdotukseen, joka sisältyy asiakirjaan KOM(2002)134, tehdyt muutokset on alle- tai yliviivattu.

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan yhteisön perustamissopimuksen ja erityisesti sen 156 artiklan ensimmäisen kohdan,

ottavat huomioon komission ehdotuksen [3],

[3] EYVL ... .

ottavat huomioon talous- ja sosiaalikomitean lausunnon [4],

[4] EYVL ... .

ottavat huomioon alueiden komitean lausunnon [5],

[5] EYVL ... .

noudattavat perustamissopimuksen 251 artiklassa määrättyä menettelyä [6],

[6] EYVL ... .

sekä katsovat seuraavaa:

(1) Liikenteen - erityisesti raskaan rekkaliikenteen - kasvu viimeksi kuluneen vuosikymmenen aikana on johtanut ruuhkien ja epäpuhtauksien lisääntymiseen koko yhteisön alueella. Tieverkon ja rautatieinfrastruktuurin nykyinen kapasiteetti ei ole läheskään paras mahdollinen, ja heikoimpina kohtina ovat raja-alueet. Suurimmat viipeet Euroopan laajuisen liikenneverkon toteuttamisessa liittyvät rajat ylittäviin rautatiehankkeisiin, jotka edellyttävät pitkien tunnelien tai siltojen kaltaisen infrastruktuurin rakentamista. Näiden vaikeuksien vuoksi kyseisten hankkeiden taloudellinen kannattavuus on usein varsin alhainen.

(1a) Euroopan laajuisten liikenneverkkojen käyttämättä jääneet varat ovat merkittävä osa koko hankkeen tuesta. Essenin Eurooppa-neuvostossa hyväksyttyjen neljäntoista ensisijaisen hankkeen osalta on edelleen ratkaisematta huomattavia ongelmia, mistä johtuen yhteisön yhteisrahoituksen lisääminen katsotaan tarpeelliseksi.

(2) Rajat ylittävät yhteydet energiaverkkojen välillä ovat tärkeitä varmistettaessa sisämarkkinoiden moitteeton toiminta, toimitusvarmuus ja olemassa olevien energiainfrastruktuurien optimaalinen käyttö. Tästä syystä myös energiaverkkojen ensisijaisille hankkeille, jotka ovat Euroopan talouden kannalta tarpeellisia mutta liiketaloudellisesti kannattamattomia ja jotka eivät vääristä yritysten välistä kilpailua, olisi voitava myöntää suurempaa rahoitustukea. Tämä tuki koskee energiaverkkojen ensisijaisia hankkeita.

(3) Raja-alueilla liikenteen pullonkaulojen poistaviin ja ehdokasmaiden vastaisilla rajoilla toteutettaviin liikennehankkeisiin, joilla merkittävästi parannetaan yhteisön suuntaviivoista Euroopan laajuisen liikenneverkon kehittämiseksi 23 päivänä heinäkuuta 1996 tehdyllä Euroopan parlamentin ja neuvoston päätöksellä N:o 1692/96/EY [7] perustettua Euroopan laajuista verkkoa, olisi myönnettävä korotettua tukea enimmillään 20 prosenttia investoinnin kokonaiskustannuksista.

[7] EYVL L 228, 9.9.1996, s. 1. Päätös sellaisena kuin se on muutettuna päätöksellä N:o 1346/2001/EY EYVL L 185, 6.7.2001, s. 1).

(4) Koska ehdokasmaiden raja-alueita koskevien kalliiden hankkeiden toteuttaminen voi osoittautua vaikeaksi taloudellisten rajoitteiden vuoksi, lisärahoitusta, yksityinen pääoma mukaan lukien, olisi käytettävä kaikkein kiireellisimpiin liikenteen infrastruktuurin parannuksiin ehdokasmaiden rajoilla. Hankkeiden taloudellinen kannattavuus,sosiaalinen ja taloudellinen lisäarvo ja yhdenmukaisuus kestävän liikkuvuuden tavoitteiden kanssa olisi arvioitava. Tällaisiin erityishankkeisiin myönnettyjen varojen olisi katettava koko rahoitusjakso 2003-2006 uusien jäsenvaltioiden liittymispäivämäärästä riippumatta.

(4b) Huomattavat viivästymiset Euroopan laajuisten liikenneverkkojen toteutuksessa koskevat rajat ylittäviä rautatiehankkeita alueilla, joilla on luonnonmuodostumista aiheutuvia esteitä, kuten Alpit ja Pyreneiden vuoristo.

(4c) Liikenneasioita käsittelevä neuvosto pääsi 26 päivänä maaliskuuta 2002 sopimukseen Galileo-yhteisyrityksen oikeudellisista näkökohdista [8] ja siitä, että 450 miljoonaa euroa vapautetaan kehittämisvaiheen rahoitukseen ja osoitetaan yhteisyritykselle.

[8] EYVL L 138, 28.5.2002, s. 1. Neuvoston asetus (EY) N:o 876/2002, annettu 21 päivänä toukokuuta 2002.

(5) Neuvoston asetuksen (EY) N:o 2236/95 [9] säännöksiä olisi mukautettava menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY [10] huomioon ottamiseksi.

[9] EYVL L 228, 23.9.1995, s. 1. Asetus sellaisena kuin se on muutettuna Euroopan parlamentin ja neuvoston asetuksella (EY) N:o 1655/1999 (EYVL L 197, 29.7.1999, s. 1).

[10] EYVL L 184, 17.7.1999, s. 23.

(6) Euroopan laajuisten liikenneverkkojen tavoitteiden ja laajentumisesta aiheutuvien liikennepoliittisten haasteiden huomioon ottamiseksi on seuraavissa rahoitusnäkymissä korotettava huomattavasti Euroopan laajuisten verkkojen määrärahoja. Erityisesti rahoituskehystä asetuksen (EY) N:o 2236/95 täytäntöön panemiseksi olisi korotettava kaikkein kiireellisimpien liikenteen infrastruktruurin parannusten rahoittamiseksi ehdokasmaiden rajoilla.

(7) Sen vuoksi asetusta (EY) N:o 2236/95 olisi muutettava,

OVAT ANTANEET TÄMÄN ASETUKSEN:

1 artikla

Muutetaan asetus (EY) N:o 2236/95 seuraavasti:

1) Korvataan 5 artiklan 3 alakohta seuraavasti:

«3. Valitusta tukimuodosta riippumatta tämän asetuksen mukaan myönnettävän yhteisön tuen kokonaismäärä ei saa ylittää kymmentä prosenttia investointien kokonaiskustannuksista. Yhteisön tukea voidaan kuitenkin poikkeuksellisesti myöntää enimmillään 20 prosenttia investoinnin kokonaiskustannuksista seuraavissa tapauksissa:

a) hankkeet, joilla pyritään poistamaan rautatieliikenteen pullonkauloja raja-alueilla ja/tai rakentamaan puuttuvia yhteyksiä sellaisilla alueilla, joilla luonnolliset esteet haittaavat tavaroiden ja henkilöiden vapaata liikkuvuutta,jotka lisäävät turvallisuutta ja jotka tasoittavat tehokkaasti eri liikennemuotojen välistä epätasapainoa ja parantavat rautatieliikennettä Euroopan parlamentin ja neuvoston päätöksellä N:o 1692/96/EY perustetussa Euroopan laajuisessa liikenneverkossa*;

b) hankkeet, joilla pyritään poistamaan liikenteen pullonkauloja ehdokasmaiden vastaisilla rajoilla ja joilla on erityisen suuri lisäarvo turvallisuuden parantamisen tai ruuhkien vähentämisen kannalta Euroopan parlamentin ja neuvoston päätöksellä N:o 1692/96/EY* perustetussa Euroopan laajuisessa liikenneverkossa;

c) hankkeet koskevat päätöksen N:o 1692/96/EY 17 artiklassa tarkoitettuja satelliittipaikannus- ja navigointijärjestelmiä;

d) hankkeet ovat energiaverkkojen ensisijaisia hankkeita."

2) Lisätään 13 artiklaan 4 kohta seuraavasti:

"4. Mikäli kymmenen vuoden kuluessa siitä, kun toimelle myönnettiin taloudellista tukea, kyseistä toimea ei ole toteutettu, komissio perii myönnetyn tuen takaisin."

* EYVL L 228, 9.9.1996, s. 1.

3) Korvataan 17 artikla seuraavasti:

"17 artikla Komitea

1. Komissiota avustaa komitea, joka muodostuu jäsenvaltioiden edustajista ja jonka puheenjohtajana on komission edustaja.

2. Viitattaessa tässä artiklassa eriteltyyn menettelyyn sovelletaan neuvoston päätöksen 1999/468/EY* 3 artiklassa säädettyä neuvoa-antavaa menettelyä ja otetaan huomioon mainitun päätöksen 7 ja 8 artikla.

3. Päätöksen 1999/468/EY 4 artiklan 3 kohdassa säädetty määräaika on kaksi kuukautta.

* EYVL L 184, 17.7.1999, s. 23."

4) Korvataan 18 artiklan ensimmäinen kohta seuraavasti:

"Rahoituskehys tämän asetuksen täytäntöön panemiseksi ajanjaksolla 2000-2006 on 4,7 miljardia euroa."

Lisätään 2 kohta seuraavasti:

Määrärahojen myöntäminen on yhdistettävä toteuttamisen määrälliseen ja laadulliseen tasoon.

2 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä

Euroopan parlamentin puolesta Neuvoston puolesta

Puhemies Puheenjohtaja